./data/phi0914/phi00133/phi0914.phi00133.perseus-lat1.xml
Titus Livius (Livy)
cum iis copiis Pausistratus Tendeba in Stratonicensi agro, locum peropportunum, ignaris regiis, qui Therae erant, occupavit               in tempore et ad       id       ipsum excitum auxilium, mille Achaei pedites cum centum equitibus supervenerunt; Theoxenus iis praeerat               Dinocrates, regius praefectus, reciperandi castelli causa primo castra ad ipsa Tendeba movet, inde ad alterum castellum, item Stratonicensis agri — Astragon vocant —; omnibusque [ex] praesidiis,              quae multifariam disiecta erant, devocatis et ab ipsa Stratonicea Thessalorum auxiliaribus ad Alabanda, ubi hostes erant, ducere pergit               nec Rhodii pugnam detractaverunt  ita castris in propinquo locatis extemplo in aciem descensum est               Dinocrates quingentos Macedonas dextro cornu, laevo Agrianas locat, in medium accipit contractos ex castellorum — Cares maxime erant — praesidiis, equites cornibus circumdat et Cretensium auxiliares Thracumque          Rhodii Achaeos dextro cornu, sinistro mercennarios milites, lectam peditum manum, habuere, medios mixta ex              pluribus gentibus auxilia,              equites levisque armaturae quod erat cornibus circumiectum               eo die steterunt tantum acies utraque super ripam torrentis, qui tenui tum aqua interfluebat, paucisque telis emissis in castra receperunt sese  postero die eodem ordine instructi maius aliquanto proelium quam pro numero edidere pugnantium               neque enim plus terna milia peditum fuere et centeni ferme equites;              ceterum non numero tantum nec armorum genere, sed animis quoque paribus et aequa spe pugnarunt               Achaei primi torrente superato in Agrianas impetum fecerunt; deinde tota prope cursu transgressa amnem acies est  diu anceps pugna stetit               numero Achaei, mille ipsi, quadringentos loco pepulere; inclinato deinde laevo cornu in dextrum omnes conisi               Macedones, usque dum ordines et veluti stipata phalanx constabat, moveri nequiverunt;              postquam laevo latere nudato circumagere hastas in venientem ex transverso hostem conati sunt, turbati extemplo tumultum primo inter se fecerunt, terga deinde vertunt, postremo abiectis armis in praecipitem fugam effunduntur          Bargylias petentes fugerunt; eodem et Dinocrates perfugit  Rhodii quantum diei superfuit secuti receperunt sese in castra  satis constat, si confestim victores Stratoniceam petissent, recipi              eam urbem sine certamine potuisse               praetermissa eius rei occasio est, dum in castellis vicisque recipiendis Peraeae tempus teritur               interim animi eorum, qui Stratoniceam praesidio obtinebant, confirmati sunt  mox et Dinocrates cum iis, quae proelio superfuerant, copiis intravit muros               nequiquam inde obsessa oppugnataque urbs est, nec recipi nisi aliquanto post per Antiochum potuit  haec in Thessalia, haec in Achaia, haec in Asia per eosdem dies ferme gesta